ངུར་བའི་མདངས་ཀྱིས་གདོད་ནས་མཛེས་པའི་མཁྱེན་རབ་ལྷ་གཅིག་འཇམ་དཔལ་དབྱངས།།ལག་གཉིས་ཐལ་མོ་སྙིང་ཁར་ཟུམ་སྟེ་དད་དུང་འོ་མའི་ཡོན་ཆབ་སྟེགས།།ཁྱོད་ཞབས་པད་མོའི་རྡུལ་ཕྲན་དག་ཀྱང་སྤྱི་གཙུག་རལ་པའི་རྒྱན་དུ་བཀོད།།མོས་གུས་དུ་མས་ཁྱོད་ཉིད་འབོད་པས་ཤེས་རབ་སྣང་བ་སྩོལ་ཅིག་ཀྱེ།།ཞེས་ཚིགས་སུ་བཅད་པ་དག་གིས་སྔོན་བསུས་ནས་འདིར་བཤད་ན།སྤྱིར་ཀུན་གཞི་དང་ཉོན་ཡིད་གཉིས་ཀྱི་ངོ་བོ་དང་ཁྱད་པ་སོགས་དཀའ་འགྲེལ་སོགས་སུ་གསལ་ཡང་འདིར་བློ་ཡི་འཇུག་པ་ལས་ཅན་དང་པོ་བ་དང་གཙོ་བོར་རང་གི་བློ་གྲོས་ཀྱི་འཇུག་པ་ཡངས་པའི་ལུགས་སུ་བྱས་ནས་ཅུང་ཙམ་བྲི་བར་བྱའོ།ང་ཚོའི་གྲུབ་མཐའ་བཞི་ལས་རྣམ་རིག་པ་ལ་ལུང་རིགས་རྗེས་འབྲང་གཉིས་ཡོད་པ་ལས།དང་པོས་རྣམ་ཤེས་ཚོགས་གཅིག་དང་།ཚོགས་དགུ་འདོད་པ་དག་བཀག་ནས་དྲུག་གི་སྟེང་དུ་བརྒྱད་པའི་རྣམ་ཤེས་ཅེས་པའི་ཐ་སྙད་བྱས་ནས་ཚོགས་བརྒྱད་དུ་ཁས་བླངས་ཡོད།སྲོལ་བཏོད་སྔོན་དུ་དབུ་མ་ཉིད་ཅེས་པའི་སྐབས་སུ།ཁ་ཅིག་ན་རེ།ཤེས་བྱ་ཆོས་ཅན།ཐོགས་མེད་མ་བྱོན་པའི་སྔ་རོལ་ཏུ་ཐེག་ཆེན་གྱི་གྲུབ་མཐའ་འཛིན་པའི་རྣམ་རིག་པ་མེད་པར་ཐལ།དེ་འཛིན་པར་དབུ་མ་པ་ཁོ་ནས་ཁྱབ་པའི་ཕྱིར།དེར་ཐལ།རྩ་བ་ལས།སྲོལ་བཏོད་སྔོན་དུ་དབུ་མ་ཉིད།།ཅེས་གསུངས་པའི་ཕྱིར་ན་མ་ཁྱབ་སྟེ།དེ་ནི་ཀླུ་སྒྲུབ་ཀྱིས་དབུ་མའི་ཤིང་རྟ་སྲོལ་ཕྱེས་ཤིང་ཐོགས་མེད་ཀྱིས་རྣམ་རིག་པའི་སྲོལ་མ་ཕྱེ་པའི་བར་ན་སྲོལ་ཕྱེས་ཟིན་པའི་ཐེག་ཆེན་གྱི་གྲུབ་མཐའ་སྨྲ་བ་ལ་དབུ་མ་པ་ཁོ་ན་ཡིན་པར་དགོངས་པའི་ཕྱིར།གཞན་དུ་ན།གོང་གི་སྒྲུབ་བྱ་ཡང་མ་གྲུབ་སྟེ།ཐོགས་མེད་མ་བྱོན་པའི་སྔ་རོལ་ཏུ་དབུ་སེམས་སོ་སོར་བའི་བསྟན་པ་དང་དེའི་གྲུབ་མཐའ་སྨྲ་བ་ཙམ་ཡོད་པའི་ཕྱིར།དེར་ཐལ།དབུ་སེམས་སོ་སོར་གྱི་བསྟན་པ་ལ་ཞུགས་པའི་སྦས་པའི་བརྟུལ་ཞུགས་འཆང་པའི་རྣལ་འབྱོར་པ་ཡོད་པའི་ཕྱིར།མ་གྲུབ་ན།དེར་ཐལ།ཐུའུ་བཀཱན་གྲུབ་མཐའ་ལས།ཉན་ཐོས་སྡེ་བ་དར་རྒྱས་ཆེ་པའི་དབང་གིས་ཐེག་ཆེན་གྱི་སྡེ་སྣོད་ནུབ་པ་ལྟ་བུར་གྱུར་ཏེ་ཞེས་གསུངས་པའི་ཚིག་ཟུར་གྱི་ནུབ་པ་ལྟ་བུར་གྱུར་ཞེས་པའི་ཚིག་གི་ནུས་པ་ཐོན་པའི་ཕྱིར།དཀའ་འགྲེལ་ལས།ཀླུ་སྒྲུབ་དང་ཐོགས་མེད་སྔོན་དུ་དབུ་མ་པ་དང་རྣལ་འབྱོར་སྤྱོད་པའི་མིང་ཙམ་ཡོད་སྲིད་ཀྱང་ཞེས་གསུངས་པས་སོ།ཁོ་ན་རེ།དེ་མི་འཐད་དེ།དེའི་སྔ་རོལ་ཏུ་ཐེག་ཆེན་མིང་ཙམ་ཡང་མི་སྲིད་པའི་ཕྱིར།དེར་ཐལ།དཀའ་འགྲེལ་ལས།དུས་རིང་མོའི་བར་དུ་གྲུབ་མཐའ་འོག་མ་ཤིན་ཏུ་དར་ལ་ཐེག་ཆེན་མིང་ཙམ་ཡང་མེད་པ་ཀླུ་སྒྲུབ་ཀྱིས་དར་བར་བྱས་ཏེ་སྲོལ་བཏོད་ཅེས་གསུངས་པའི་ཕྱིར་ན་མ་ཁྱབ་སྟེ།དེ་ནི་ཐེག་ཆེན་གྱི་བསྟན་པ་ཆེས་ཤིན་ཏུ་ཉམ་པ་ལ་དགོངས་སོ།དཔེར་ན།ལྷ་མ་ཡིན་ལ་ལྷ་ཡི་དགག་སྒྲ་སྦྱར་བ་ཉིད་ཀྱིས་གསལ་ལོ།